SKRIFTLIG FORESPØRGSEL E-1327/00

af Daniel Hannan (PPE-DE) til Rådet

(3. maj 2000)

Om: Udvalg og komiteer

Der findes i hundredvis af udvalg og komiteer, som har til opgave at harmonisere lovgivningen, udforme den fælles politik og fremme de europæiske idealer.

Disse udvalg og komiteer er opført i det årlige budget. I det årlige budget for 2000 er de opført på s. 480 og s. 504 i EFT L 40 af 14.2.2000.

Man ved imidlertid ikke så meget om disse udvalgs og komiteers virksomhed eller nøjagtige formål.

Kan Rådet for at skabe større åbenhed og forebygge misforståelser forelægge følgende oplysninger for hvert udvalg og hver komité, ikke i form af særskilte oplysninger, men som en helhed:

1. Hvordan er medlemsstaterne og Kommissionen repræsenteret?

2. Hvor mange møder holdt udvalget eller komiteen sidste år?

3. Hvad var der på dagsordenen for hvert møde?

4. Hvad er der på dagsordenen i øjeblikket?

5. Ved hvilke lejligheder har der været ministre til stede ved et møde, hvis det nogen sinde er sket?

Vil Rådet også overveje at stille en mekanisme som f.eks. Internettet til rådighed, således at de, der ønsker at få kendskab til, hvad der sker i lovgivningsarbejdet, kan gøre dette på et tidligere tidspunkt?

Vil Rådet desuden rent rutinemæssigt fremsende de under punkt 4 ovenfor nævnte oplysninger til Europaudvalgene i Underhuset og Overhuset og til de berørte udvalg i Europa-Parlamentet?

Svar

(20. november 2000)

Det ærede parlamentsmedlem henviser i sit spørgsmål til de udvalg og komitéer, som er nedsat i overensstemmelse med EF-traktatens artikel 202, og som har til formål at bistå Kommissionen i udøvelsen af dens beføjelser til at gennemføre visse forskrifter.

Rådet erindrer om sin afgørelse af 28. juni 1999, som fastsætter de nærmere vilkår for udøvelsen af de gennemførelsesbeføjelser, der tillægges Kommissionen. Denne afgørelse bestemmer, at Europa-Parlamentet holdes regelmæssigt underrettet af Kommissionen om udvalgenes arbejde. Det skal med henblik herpå have tilsendt dagsordener for udvalgenes møder, de udkast, udvalgene får forelagt vedrørende gennemførelsesforanstaltninger til retsakter, der er vedtaget efter proceduren i traktatens artikel 251, udvalgenes afstemningsresultater og mødeprotokoller samt lister over de myndigheder og organer, hvortil de personer, som medlemsstaterne udpeger som deres repræsentanter, er knyttet. Europa-Parlamentet skal ligeledes underrettes om enhver foranstaltning og ethvert forslag til foranstaltninger, som Kommissionen forelægger Rådet.

Rådet opfordrer det ærede parlamentsmedlem til at henvende sig direkte til Kommissionen for så vidt angår dennes holdning til fremlæggelsen af dokumenter. Rådet vil gerne understrege, at de erklæringer, der blev fremsat ved vedtagelsen af Rådets afgørelse af 28. juni 1999, er blevet offentliggjort i henhold til artikel 9, stk. 1, andet afsnit, i Rådets forretningsorden og findes på Rådets hjemmeside på Internettet.

Når det derimod drejer sig om komitéer og udvalg, som direkte er nedsat ved traktaterne, eller komitéer, udvalg og arbejdsgrupper, som er nedsat i henhold til Rådets forretningsorden for at forberede Rådets arbejde eller afgive udtalelser til Rådet, anvendes bestemmelserne om åbenhed i Rådets lovgivningsarbejde.

I medfør af Rådets afgørelse af 6. december 1999(1) giver Rådets Generalsekretariat således, via Internettet (http://ue.eu.int), offentligheden adgang til en liste over de punkter på den foreløbige dagsorden for samlinger i Rådet og møder i dets forberedende organer, der omhandler tilfælde, hvor Rådet optræder som lovgivende myndighed, jf. artikel 6 i Rådets forretningsorden.

(1) EFT L 9 af 13.1.2000.